*Vastas Ravimiameti peadirektori asetäitja Ott Laius:*

*Tervisekassa andmetel moodustab soodusravimite umbes 300 miljoni eurosest aastakäibest ca 40 protsenti geneeriliste ravimite käive.* ***Kas ravimiametil on täpsemaid andmeid?***

*Geneeriliste ravimite osakaalu arvestamisel võib tekkida teatav terminoloogiline segadus.*

***Geneeriline ravim*** *on selline ravim, mille müügiloa dokumentatsioon viitab mõne teise konkreetse ravimi dokumentatsioonile. Täisdokumentatsiooniga ravim on selline ravim, millel on iseseisvalt tehtud kliinilised jms uuringud ehk tavamõistes n-ö* ***originaalravim****.*

*Mure on selles, et lisaks nendele liigitustele on veel teisigi dokumentatsiooniliike (bibliograafiline, hübriid, originaali tootja nõusolekuga jne), mis oma olemuselt ei sobitu väga hästi nendesse kategooriatesse, mida avalikkus mõistab originaal/geneeriline all. Meie käsitleme neid teisi samuti n-ö originaalravimitega, sest nende puhul ei viita müügiloa taotleja ühe konkreetse ravimi dokumentatsioonile, vaid on koostanud iseseisva taotluse. Tundub, et Tervisekassa on esitanud osakaalu pigem teistpidi liigitades - ehk kõik, mis ei ole täisdokumentatsiooniga, on järelikult geneeriline.*

*Kui me vaatame ravimite käibeid 2023. aasta hulgimüügistatistikas (hulgimüügihindades, ilma käibemaksuta), siis müügiloaga ravimite käive kokku oli 448 miljonit eurot. Geneeriliste ravimite käive oli 77 miljonit € ehk 17% kogukäibest ja täisdokumentatsiooniga ravimite käive 307 miljonit ehk 69% (ülejäänu moodustavad muu dokumentatsiooniliigiga ravimid).*

*Vaadates ainult jaeapteekidesse müüdud ravimite käivet, siis see oli 317 miljonit, millest omakorda geneeriliste ravimite käive 63 miljonit ehk 20% ja täisdokumentatsiooniga 204 miljonit ehk 64% (ülejäänu moodustavad muu dokumentatsiooniliigiga ravimid).*

**Kui palju geneeriliste ravimite tootjaid on Eestis oma tooteid müümas? Kes on suuremate müügituludega?**

*Eelmisel aastal turustati Eestis erineva nimetuse, tugevuse ja ravimivormiga geneerilisi ravimeid kokku 1372. Erinevaid müügiloa hoidjaid, kelle ravimeid turustati oli 101, aga siinjuures tuleb tähele panna, et sama kontsern võib esindada paljusid erinevaid müügiloa hoidjaid, nii et seda numbrit ei saa tõlgendada kui n-ö „erinevaid geneeriliste ravimite tootjad“ meie turul. Kuna ravimi müügiloa eest vastutab müügiloa hoidja, siis meie andmebaasis on kirjas müügiloa hoidja ja me n-ö kontserni kaupa statistikat ei tee.*

 *Konkreetsete müügiloa hoidjate käibenumbreid me ei saa avalikustada, sest need on käsitletavad ärisaladusena, kuna mõne müügiloa hoidja puhul võib olla käive kokku viidav konkreetse preparaadiga.*

**Kas ravimiamet teab tagasimaksetest ning kuivõrd on see teie arvates probleem?**

*Ravimitele lubatud juurdehindluse rakendamise kontrollimisel on Ravimiametile aluseks käitleja esitatud ostu ja müügi dokumentatsioon. Ravimiametil ei ole ka õigust kontrollida käitleja kõiki raamatupidamislikke dokumente. Küll oleme järelevalve käigus tähele pannud juhuseid, kus hulgimüüja ja ravimi tootja vahel on liikunud arveid, mis ei ole olnud otse seostatav konkreetse ravimiga.*